Pizzeria-aanvaller gesoek | Maroela Media
Die polisie is op soek na hierdie man in verband met die moord op 'n pizzeria-eienaar van Blackheath.
Die polisie in Mfuleni in Kaapstad het Woensdag 'n beroep op die publiek gedoen vir inligting wat kan lei tot die inhegtenisneming van die moordenaar van 'n pizzeria-eienaar in Blackheath.
Lt.kol. André Traut, polisiewoordvoerder, het gesê die 25-jarige restauranteienaar is op 15 Junie, omstreeks 09:10, by Angelo's Pizza Place in Stasieweg in Blackheath vermoor.
"'n Man, gewapen met 'n vuurwapen en met 'n valhelm op, het die winkel binnegegaan. In 'n stadium kan die verdagte se gesig op beeldmateriaal gesien word. Terwyl Angelo Nunes, die winkeleienaar, alleen in die winkel was, het die verdagte 'n vuurwapen uitgehaal en verskeie skote op hom gevuur. Hy is noodlottig gewond," het Traut gesê.
Op die beeldmateriaal kan gesien word hoe die verdagte vlug saam met 'n tweede persoon wat op 'n motorfiets buite die winkel gewag het. Niks is uit die restaurant of by Nunes gesteel nie, het Traut gesê.
Die motorfiets is later langs die N2-hoofweg in die omgewing van Nyanga gevind.
'n Moordsaak word ondersoek.
"Enigeen met inligting oor die skietery en die identifisering van die verdagte in die foto word gevra om die ondersoekbeamptes, lt.kol. Michael Thebus by 082 334 7486, of konst. Nkululeko Magqaza by 082 777 6898, óf die Mfuleni-polisiestasie in te lig," het Traut gesê.